31991R0104
L 012/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 104/91 НА КОМИСИЯТА
от 16 януари 1991 година
относно вноса в Общността на определени видовe маслини
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 136/66/ЕИО на Съвета от 22 септември 1966 г. относно създаването на обща организация на пазара на масла и мазнини (1), последно изменен с Регламент (ЕИО) № 3499/90 (2), и по-специално член 5, параграф 5 и член 11, параграф 8 от него,
като има предвид, че вносът в Общността на маслини за производство на маслиново масло от трети страни непрекъснато се увеличава; като има предвид, че съществува опасност помощите за производство и консумация на маслиново масло да бъдат предоставяни за маслиново масло, получавано от вносни маслини;
като има предвид, че съгласно правилата на Общността тези помощи са ограничени само до маслиново масло, получавано от маслини, отглеждани в Общността; като има предвид, че при това положение се налага да се предприемат подходящи действия, гарантиращи, че тези помощи няма да отидат за производството на маслиново масло от маслини, пуснати в свободно обращение в Общността;
като има предвид, че изглежда, че налагането на изисквания за депозирането на гаранция създава най-малко пречки в търговията и съответно представлява най-подходящата мярка;
като има предвид, че мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
Пускането в свободно обращение в Общността на маслини, попадащи под кодове по КН 0709 90 31, 0709 90 39, 0711 20 10 и 0711 20 90, с изключение на маслините, поставени в директни опаковки с тегло до 5 кг, е подчинено на предоставянето на гаранция. Тази гаранция, изчислена на база 22 кг маслиново масло на 100 кг внесени маслини, е равна на сумата от помощта за производство за маслинопроизводители, чиято средна продукция е под 500 кг маслиново масло на година и помощта за консумация, приложими в Общността в състава ѝ към 31 декември 1985 г., в деня на пускане в свободно обращение.
Депозирането на гаранцията ще се осъществява в една от формите, посочени в член 8 на Регламент (ЕИО) № 2220/85 на Комисията (3). Представянето на доказателството, предвидено в трета алинея, представлява главно изискване по смисъла на посочения регламент.
Гаранцията се освобождава при представянато на оригинала на сертификата, даден в приложението, в шестмесечен срок от датата на депозиране на гаранцията.
Гаранцията се освобождава в размер, съответстващ на количеството, за което е издаден сертификатът, който удостоверява, че:
-
количеството е било обработено по начин, който не позволява впоследствие да бъдат използвани за производството на маслиново масло, или
-
полученото маслиново масло е в състояние, в което не може да се ползва от помощи за производството и консумацията на маслиново масло.
Член 2
Настоящият регламентът влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 януари 1991 година.